**Р Е З Ю М Е**

**НА ПОСЛЕДВАЩА ОЦЕНКА НА ОБЛАСТНА СТРАТЕГИЯ**

**ЗА РАЗВИТИЕ**

**НА ОБЛАСТ ЛОВЕЧ**

**2007 – 2013 Г.**

**ДЕКЕМВРИ**

**2014 Г.**

**СЪДЪРЖАНИЕ**

[**Съдържание 2**](#_Toc414698493)

[**Списък на използваните съкращения 2**](#_Toc414698494)

[**Въведение 4**](#_Toc414698495)

[**1. Цели и съдържание на Последващата оценка 4**](#_Toc414698496)

[**2. Оценка на вътрешната и външната съгласуваност на ОСР на област Ловеч 2007-2013 г. 5**](#_Toc414698497)

[**3. Оценка на настъпилите промени и на устойчивостта на постигнатите резултати в социално-икономическото развитие на област Ловеч в периода на изпълнение на ОСР на област Ловеч 2007-2013 г. 8**](#_Toc414698498)

[**4. Оценка на степента на постигане на целите и приоритетите за регионално развитие на ОСР в периода 2007-2013 г. 9**](#_Toc414698499)

[**5. Оценка на степента на постигане на глобалните екологични цели и особено по проблемите, свързани с адаптирането на областта към изменението на климата в процеса на изпълнение на ОСР 2007-2013 г. 10**](#_Toc414698500)

[**6. Оценка на общото въздействие от изпълнението ОСР на област Ловеч за периода 2007-2013 г. 11**](#_Toc414698501)

[**7. Оценка на ефективността и ефикасността на използваните финансови инструменти, включително на ЕС, и на усвоените ресурси за изпълнение на целите и приоритетите ОСР на област Ловеч за периода 2007-2013 г. 13**](#_Toc414698502)

[**8. Оценка на организацията и координацията на компетентните органи и ефективността на работа на административните структури в процеса на разработване, изпълнение, наблюдение и оценка на ОСР на област Ловеч за периода 2007-2013 г., включително по отношение прилагането на принципа на партньорство и осигуряване на информация и публичност за изпълнението на ОСР на област Ловеч - 2007-2013 г. 14**](#_Toc414698503)

[**9. Изводи и препоръки 15**](#_Toc414698504)

СПИСЪК НА ИЗПОЛЗВАНИТЕ СЪКРАЩЕНИЯ

|  |  |
| --- | --- |
| **АДИ на ОСР** | Актуализиран документ за изпълнение на Областна стратегия за развитие |
| **АДИ на РПР** | Актуализиран документ за изпълнението на Регионален план за развитие |
| **ДМА** | Дълготрайни материални активи |
| **ЕС** | Европейски съюз |
| **ЗРР** | Закон за регионалното развитие |
| **ИСУН** | Информационна система за управление и наблюдение на структурните инструменти на ЕС в Р България |
| **МО** | Междинна оценка |
| **МСП** | Малки и средни предприятия |
| **ОД на ДФ** | Областна дирекция на Държавен фонд |
| **ОП** | Оперативна програма |
| **ОСР** | Областна стратегия за развитие |
| **ПО** | Последваща оценка |
| **ППЗРР** | Правилник за прилагане на Закона за регионално развитие |
| **ПРСРРБ** | Програма за развитие на селските райони в Република България  |
| **РСР** | Регионален съвет за развитие |
| **СЗР** | Северозападен район |
| **СЦР** | Северен централен район |

**ВЪВЕДЕНИЕ**

ПО на ОСР на област Ловеч 2007 – 2013 г. е разработена от екип на СНЦ „Дунавски център за обучение и развитие”, в изпълнение на Договор № 62/11.12.2014 г.Тя следва структурата и логиката на Последващата оценка за изпълнението на Регионалния план за развитие 2007-2013 г. на СЗР, обхваща периода 2007-2013 г. и разглежда всички приоритети и цели на ОСР на област Ловеч.

ОСР на област Ловеч 2005 – 2015 г. е съгласувана на 27 юли 2005 г. на РСР на СЦР, след което е приета на 21 октомври 2005 г. от Областен съвет за развитие на област Ловеч. ОСР на област Ловеч е актуализирана на основание промените в ЗРР[[1]](#footnote-1) и ППЗРР[[2]](#footnote-2), актуализираната Национална стратегия за регионално развитие за периода 2011-2015 г., Националната програма за реформи на Р България, 2011 -2015 г., Стратегия „Европа 2020“ и АДИ на РПР на СЗР 2011-2013 г., в чиито териториален обхват попада област Ловеч.

Подготовката на АДИ на ОСР на област Ловеч 2010-2013 г. е предшестван и от извършена през 2010 г. МО на ОСР на област Ловеч 2005-2015 г., която е приета на заседание на Областен съвет за развитие на 30.11.2011 г. АДИ на ОСР на област Ловеч е обсъден със заинтересованите страни и е съгласуван от Областния съвет за развитие, което е отразено в Протокол № 4 от 30 ноември 2011 г. Документът е съгласуван и на заседание на РСР от 08 декември 2011 г. и е приет от Областния съвет за развитие на област Ловеч с Протокол № 5 от 28 февруари 2012 г.

**1. ЦЕЛИ И СЪДЪРЖАНИЕ НА ПОСЛЕДВАЩАТА ОЦЕНКА**

ПО на ОСР на област Ловеч е изготвена във връзка с разпоредбата на чл. 34, ал. 1 от ЗРР. Тя включва: оценка на степента на постигане на целите и устойчивостта на резултатите; оценка на общото въздействие; оценка на ефективността и ефикасността на използваните ресурси; изводи и препоръки относно провеждането на политиката за регионално и местно развитие.

ПО осигурява независим експертен анализ на степента на изпълнение на разписаната в ОСР политика и постигнатото въздействие, отчита тенденциите в развитието, осигурява отчетност и публичност, създава предпоставки за подобряване на цялостния процес по изработване на управленски решения за регионално развитие и допринася за повишаване качеството на прилагане на документите за стратегическо планиране и програмиране.

Оценката касае съответствието, ефикасността, ефективността, въздействието, устойчивостта на плановия документ и се базира на сравнителен анализ между постигнатите и предварително определените в него цели. Основната функция на Последващата оценка е препрограмирането - промяната в начина на прилагане на публичните политики, разписани в ОСР, въз основа на оценката на постигнатите резултати и въздействие от изпълнението на ОСР в предходния програмен период.

ПО има ограничени възможности относно преценяването на степента на конкретните въздействия на ОСР, тъй като извършваните интервенции имат перманентен характер, а по-голяма част от приоритетите и мерките се транслират и в следващия програмен период. Друго съществено ограничение е липсата на информация за постигнатите въздействия върху качествените показатели за развитие на територията и индивидуалното въздействие на всяка отделна интервенция. Тези дадености свеждат задачата доизготвянето на обща оценка на въздействието на предприетите и изпълнени инициативи и формирането на изводи и препоръки, относно провеждането на политиката за регионално развитие.

Главна цел на ПО е да даде цялостна представа за изпълнението на ОСР на област Ловеч за периода 2007-2013 г. и за реализацията на нейните стратегически цели и приоритети в т.ч. и да се оцени как са използвани обществените ресурси; каква е ефикасността на извършените инициативи; в каква степен са постигнати планираните цели; кои са факторите, влияещи в най-голяма степен върху постигнатите резултати и въздействия и тяхната устойчивост. По този начин тя служи като база за преглед и актуализация на политиката за устойчиво интегрирано развитие за новия програмен период 2014 – 2020 г.

Оценката обхваща периода 2007-2013 г., както и всички цели и приоритети на ОСР на Област Ловеч. Тази оценка се извършва след края на действие на стратегията и се стреми да обобщава и допълва резултатите от предхождащите оценки на стратегията.

**2. ОЦЕНКА НА ВЪТРЕШНАТА И ВЪНШНАТА СЪГЛАСУВАНОСТ НА ОСР НА ОБЛАСТ ЛОВЕЧ 2007-2013 г.**

Първоначалният вариант на ОСР на област Ловеч с времеви хоризонт 2005-2015 г. в структурно отношение изцяло отговаря на изискванията на действащия от 2004 г. Закон за регионално развитие. Аналитичната част е богата и обхваща всички аспекти на социално-икономическото, екологично и инфраструктурно развитие на областта. Тя обаче, не е изцяло обвързана със стратегическата част, т.е. част от идентифицираните проблеми при анализа не намират своето решение в проспективната част на документа.

Структурата на АДИ на ОСР на област Ловеч за периода 2010-2013 г. има известни отклонения от изискванията заложени в приетия през 2008 г. ЗРР и Методическите указания. Тези отклонения имат отношение и към разработването на Последващата оценка, като се явяват нейни ограничения. Такива са липсата на обща оценка на необходимите ресурси и отсъствие на системата от индикатори и действия за наблюдение и оценка на ОСР.

Критериите и индикаторитеза оценка на резултатите от изпълнението на Стратегията, заложени в АДИ на ОСР на област Ловеч за периода 2010-2013 г. са:[[3]](#footnote-3) основни демографски показатели; стойности на изменение на доходите, средна годишна заплата; трудова заетост и безработица, заети в индустрията, селското стопанство и услугите; изменение на брутния вътрешен продукт и брутната добавена стойност; инвестициите – разходи за ДМА, разходи за развойна дейност, чуждестранни инвестиции; показатели на селското стопанство – обработваема земя, култури, животни, добиви и продуктивност; динамика на потреблението /нетни приходи от продажби/; състояние на околната среда; динамика на изменението на социални и културни дейности и граждански институции; измерими резултати от реализирани проекти за подобряване на техническата и екологична инфраструктура; измерими резултати от реализирани проекти за подобряване на енергийната ефективност.

Така формулирани индикаторите са твърде общи, без начални, междинни и целеви стойности, което се явява съществено ограничение за качествена и пълна оценка на изпълнението на ОСР. Същите не са информационно обезпечени и трудно би могло да бъде проследено тяхното изменение. Големият брой критерии не осигурява пълнота на наблюдението на резултатите, тъй като някои от тях са производни на други, не носят конкретна информация за въздействието от провежданата регионална политика и не на последно място не са конкретни (например основни демографски показатели).

В общ план, АДИ на ОСР е съществено по-задълбочен и приложим в сравнение с първоначалния вариант ОСР. Част от постановките, валидни и в променените условия са доразвити, поставени са нови акценти с оглед на възможностите за финансиране, особено от ОП и ПРСР, посочени са районите за целенасочено въздействие и е очертана стратегическата рамка за развитие на областта.

Съответствие между приоритетите и целите на първоначалния вариант на ОСР на област Ловеч за периода 2005-2015 г. и тези на Регионалния план за развитие на СЗР за планиране за периода 2007-2013 г. няма основание да се търсят, тъй като към момента на първоначално разработване на ОСР област Ловеч е попадала в обхвата на СЦР.

При разработването на АДИ на ОСР на област Ловеч за периода 2010-2013 г. е съблюдавано изискването за съпоставимост между приоритетите на АДИ на ОСР и приоритетите на АДИ на РПР на СЗР. Четирите приоритета на АДИ на ОСР на област Ловеч за периода 2010-2013 г. имат пряка връзка с обхвата на трите приоритета на АДИ на РПР на СЗР за периода 2011-2013 г., като в Приоритет 2 „Повишаване конкурентоспособността на регионалната икономика на РПР“, попадат два приоритета от ОСР, а именно Приоритет 2 „Повишаване на конкурентоспособността на местната икономика за постигане на икономически растеж и заетост“ и Приоритет 4 „Устойчиво развитие на конкурентноспособно селско и горско стопанство“.

В АДИ на ОСР на област Ловеч е постигната висока степен на припокриване на приоритетите и мерките с националните оперативни програми и секторните програми, финансирани със средства от ЕС. Те са посочени като основни финансови източници за реализиране на планираните мерки за провеждане на регионалното развитие. Като цяло изведените в АДИ на ОСР приоритети са адекватни както на документи от по-високи йерархични нива, така и на цялостната политика по териториално сближаване, като същевременно са отчетени спецификите и потенциала на областта.

В Доклада за междинна оценка на ОСР на област Ловеч са направени общо 8 препоръки, от които 4 са изпълнени изцяло и 4 – частично.[[4]](#footnote-4)

Извършената актуализация ОСР в резултат междинната оценка, съществено е подобрила приложимостта на документа и е изяснила посоката на политиката за регионално развитие на територията на област Ловеч. Тя е осигурила и сходство на Стратегията с националните оперативни и секторни програми, финансирани от фондовете на ЕС и е спомогнала постигането на синергетичен ефект от действието на политики с различна секторна насоченост в рамките на област Ловеч.

**3. ОЦЕНКА НА НАСТЪПИЛИТЕ ПРОМЕНИ И НА УСТОЙЧИВОСТТА НА ПОСТИГНАТИТЕ РЕЗУЛТАТИ В СОЦИАЛНО-ИКОНОМИЧЕСКОТО РАЗВИТИЕ НА ОБЛАСТ ЛОВЕЧ В ПЕРИОДА НА ИЗПЪЛНЕНИЕ НА ОСР НА ОБЛАСТ ЛОВЕЧ 2007-2013 Г.**

Настъпилите промени и устойчивостта на постигнатите резултати в социално-икономическото развитие на ОСР на област Ловеч 2007-2013 г. са изследвани чрез анализ на изменението на стойностите на ключови критерии и индикатори, определени за оценка на резултатите от изпълнението на АДИ на ОСР на област Ловеч за периода 2007-2013 г.

Основните изводи, които се налагат от направения кратък преглед на динамиката на базови показатели за икономическо, социално и инфраструктурно развитие са:

* Област Ловеч се характеризира с нестабилна икономика, ниски разходи за иновации и технологично обновяване, което види до спад в конкурентоспособността й. Световната икономическа криза дава сериозно отражение върху икономиката в областта и тя все още не може да реализира стойности, достигнати по-рано през 2008 г.
* Наблюдава се трайна тенденция на намаляване на дела на икономически активното население.
* Продължава да нараства размера на преките чуждестранни инвестиции в областта, но с намаляващи темпове.
* Положителна тенденция е регистрираната активност сред микро и МСП в някои традиционни за областта производства (мебелната и преработвателната промишленост).
* Интензифицира се развитието на туризма в областта, което се дължи на множеството природни забележителности, съхранените културно – исторически забележителности и традиции, уникалните планински територии, които попадат в обхвата на защитените територии в България.
* Демографската криза в областта се задълбочава. Продължителният във времето отрицателен прираст, високата смъртност и миграционните процеси водят до обезлюдяване и застаряване, до намаляване на населението в трудоспособна възраст и до изтичане на високообразовани млади хора извън територията на областта. Основните причини са нестабилната икономика, ниските доходи, липсата на национална политика за подкрепа на територии в лошо социално-икономическо положение и т.н.
* В инфраструктурно отношение са реализирани редица инициативи за изграждане и подобряване на инфраструктурни обекти. Необходимо да продължат усилията в посока на нейното изграждане и модернизация, за да се решат такива проблеми, като: лошо състояние на участъци и трасета от пътната мрежа, амортизирана водопроводна мрежа, не доизградена канализационна мрежа и пречиствателни съоръжения и др.

Освен световната икономическа криза, безспорно отразила се на областната икономика, която все още чувства негативните последици от нея, нестабилната политическа обстановка в национален план е другият ключов фактор повлиял върху областното развитие. Провеждането на политика с еднократен ефект във времето води до постигане на частични и неустойчиви резултати. Липсва механизъм за устойчивост на проектните инициативи и обезпечаване на продължителния във времето ефект от тях. Това снижава възможността от постигане на дългосрочно положително въздействие от реализираните от общините и областта проекти.

За решаване на социално-икономическите проблеми на областта е нужно провеждане на национална политика, която да подпомага и насърчава територии с подобни комплексни и сложни проблеми в своето развитие. Продължилите във времето негативни тенденции в развитието на областта ясно показват, че ендогенните фактори не са в състояние да изведат областта от кризата и е необходимо намеса с външни политически механизми – приоритетно подпомагане, в т.ч. и финансиране на проекти, специализирани фондове, данъчни облекчения и други подобни политически решения.

**4. ОЦЕНКА НА СТЕПЕНТА НА ПОСТИГАНЕ НА ЦЕЛИТЕ И ПРИОРИТЕТИТЕ ЗА РЕГИОНАЛНО РАЗВИТИЕ НА ОСР В ПЕРИОДА 2007-2013 Г.**

Последващата оценка на степента на постигане на целите и приоритетите в ОСР на област Ловеч дава основание да се направят следните изводи:

* Усилията на администрациите на област Ловеч и общините, както и на останалите заинтересовани страни, през периода 2007–2013 г. са били насочени към реализиране на заложените в ОСР на област Ловеч приоритети, видно от пряката връзка между формулираните в стратегията приоритети, цели и мерки и постигнатите резултати при реализацията на проекти.
* Разпределението на проектите по приоритети на ОСР е сравнително равномерно – 25% от тях са били насочени към реализиране на целите и мерките по Приоритет 1, 11% - по Приоритет 2 и по 32% са били проектите, в рамките на Приоритети 3 и 4.
* Изпълнението на приоритетите, целите и мерките от ОСР на област Ловеч 2007-2013 е частично, като се има предвид, че някои от характеризиращите ги показатели са подобрили своите стойности, а други са ги влошили.
* Ефектът от реализираните проекти на територията на област Ловеч не е достатъчно видим. Като цяло социално-икономическото развитие на областта е слабо.
* Не е постигната националната цел за вътрешна кохезия между районите и областите. За периода 2004–2013 г. област Ловеч е с най-бавен темп на нарастване на средногодишния доход на лице от домакинството.

**5. ОЦЕНКА НА СТЕПЕНТА НА ПОСТИГАНЕ НА ГЛОБАЛНИТЕ ЕКОЛОГИЧНИ ЦЕЛИ И ОСОБЕНО ПО ПРОБЛЕМИТЕ, СВЪРЗАНИ С АДАПТИРАНЕТО НА ОБЛАСТТА КЪМ ИЗМЕНЕНИЕТО НА КЛИМАТА В ПРОЦЕСА НА ИЗПЪЛНЕНИЕ НА ОСР 2007-2013 Г.**

Въз основа на направения преглед на ОСР на област Ловеч, извършен на база утвърдените стратегически индикатори за интегриране на глобалните екологични проблеми в регионалното развитие, може да се направят следните изводи:

* Област Ловеч се характеризира със сравнително нисък дял на антропогенно натоварените територии (4%) спрямо средното ниво на същия показател за Северозападния район за планиране (5.22%) или на национално ниво (5.02 %). Едновременно с това високият процент на горските територии (49.98% спрямо 28,38% в СЗР), а също и на неурбанизираните земеделски земи (45.75%) показват особено благоприятен баланс на териториите по вид на земното покритие. Тези показатели са индиректен измерител на високия потенциал на територията на област Ловеч за опазване на местообитанията на дивата флора и фауна и съответно за изпълнение на глобалните цели по опазване на биологичното разнообразие.
* На регионални ниво, изчислени по метода на частичния еквивалент, данните за емисиите на парникови газове са сравнително ниски. Причината за тези ниски нива, обаче не са добрите производствени практики, а по-скоро липсата на развито индустриално производство и съответно на големи промишлени замърсители.
* В периода 2007-2013 г. разходите за опазване и възстановяване на околната среда показват тенденция за значително увеличение (с до 2-3 пъти).
* Ерозионната дейност е един от основните природни процеси, водещи до деградация на почвите и опустиняване. Данните показват, че Област Ловеч не е застрашена от ветрова ерозия. Важен фактор остава рискът от водоплощна ерозия, който е характерен за 13.3% площта на областта. Необходимо е процесът да бъде регулиран, чрез прилагане на адекватни политики и мерки за устойчиво управление на земите.
* Националните цели за използване на ВЕИ в България са постигнати още през 2012 г. Приносът на област Ловеч в това производство е скромен – 41 ВЕИ обекта.

По отношение на начина на интегриране на глобалните екологични проблеми, а също и на локалните и регионалните екологични въпроси, характерни за областта, в стратегическата част на документа може да се направи заключението, че степента на интеграция на принципите на опазване на околната среда в ОСР е висока. Опазването на околната среда е изведено като елемент от самата визия за развитие на областта, а дейностите в тази област са включени още в Приоритет 1 на стратегията. Мерките към Приоритет 1 се характеризира като цяло с висока степен на изпълнение. Направени са съществени инвестиции в подобряване на енергийната ефективност на обществените сгради (инвестиции около 23.4 млн. лв. само по структурните фондове, без да се отчитат бюджетни или частни инвестиции). Реализацията на подобни по мащаб мерки предполага ограничаване на общите емисии на парникови газове, предизвикани от отоплението през зимата. Реализирани са също редица дейности, свързани с превенция на рисковете, породени от глобалните климатични промени. Реализираните проекти за почистване, корекции и укрепване на речните корита, както и реализираните проекти за укрепване на свлачищата следва да се оценят положително. Друг важен проблем на територията на област Ловеч е наличието на голям брой складове (34 бр.) за растителни препарати с изтекъл срок на годност. Необходимо е в следващия планов период да се предприемат мерки за решаване на проблема, в т.ч. обследване на състоянието на съществуващите складове, събиране в херметични Б-Б кубове и трайно обезвреждане (с приоритет на тези, които не са в херметични контейнери).

**6. ОЦЕНКА НА ОБЩОТО ВЪЗДЕЙСТВИЕ ОТ ИЗПЪЛНЕНИЕТО ОСР НА ОБЛАСТ ЛОВЕЧ ЗА ПЕРИОДА 2007-2013 Г.**

За оценяване на общото въздействие от изпълнението на ОСР на област Ловеч трябва да се прилага комплексна система от индикатори. Тъй като заложените в АДИ на ОСР индикатори са твърде общи и нямат конкретни стойности, те не позволяват адекватно проследяване на измененията в областта. Общото впечатление, базирано на анализа на основните статистически показатели е, че *въпреки множеството реализирани инициативи на територията на областта все още не се наблюдава желаното съществено подобрение в социално-икономическото положение.*

Оценка на общото въздействие от изпълнението на ОСР на област Ловеч за периода 2007-2013 г. е базирана на анализ върху следните основни елементи:

1. Изменения в ключови индикатори;
2. Реализирани интервенции (инициативи, проекти, действия, мерки и т.н.) по всеки един приоритет на АДИ на ОСР;
3. Изследване на въздействието от провежданата чрез Стратегията политика върху заинтересованите страни чрез анкетно проучване.

По отношение на Приоритет 1. Развитие и модернизация на инфраструктурата, създаваща условия за устойчиво развитие, постигнатото въздействие може да бъде оценено като много добро. Съществено се е подобрило състоянието на областта по отношение на всички видове инфраструктура. Все още има много работа за да достигне област Ловеч до националните и европейски нива за инфраструктурно развитие. Тъй като приоритета е базов, тепърва ще се надгражда в тази посока за да се постигнат и целеви косвени въздействия – привличане на младо население, на инвеститори, осигуряване на заетост и място за развитие на културен живот.

По отношение на Приоритет 2. Повишаване на конкурентоспособността на местната икономика за постигане на икономически растеж и заетост постигнатото въздействие може да бъде оценено като средно. Реализираните проекти тук не са осигурили нужното икономическо оживление в областта. Средното въздействие на този приоритет директно влияе върху достигането на целите, формулирани в Приоритет 3. Развитие на човешкия капитал и местните общности. Въпреки множеството проекти в областта на образованието, социалните услуги, здравеопазването, културата, младежки дейности и спорта, населението не е почувствало съществено подобрение в жизнената среда, тъй като жизненият стандарт в областта все още е нисък и областната икономика не осигурява възможност за неговото повишение. Липсва и устойчив във времето ефект, който да е резултат от изпълнените проекти със социална насоченост. Затова изпълнението на този приоритет също се оценява като средно.

Що се касае до Приоритет 4. Устойчиво развитие на конкурентноспособно селско и горско стопанство в област Ловеч има ограничена информация за реализирани съществени интервенции. По данни на ОД на ДФ „Земеделие” гр. Ловеч за периода 2007-2013 г. са постъпили общо 882 проекта, от които 575 са одобрени. Реализираните проекти в този приоритет, основно финансирани от ПРСР, не са довели до съществено повишаване на конкурентоспособността на селското стопанство и до подобряване стандарта на живот на стопаните. Регистрира се добра активност на потенциалните бенефициенти и това, заедно с постигнатите резултати е основание изпълнението на приоритета да се оцени като добро.

В резултат на реализираните интервенции в рамките на ОСР е регистрирано положително въздействие в следните направления: съществено е подобрена областната инфраструктура от различен характер; повишено е предоставянето и качеството на образователни, социални, здрави и други публични услуги; подобрена туристическа инфраструктура; подобрена на градската среда; осигурена заетост и възможности за преквалификация, особено на рисковите групи на пазара на труда; усъвършенстван е капацитета за управление на проекти на администрациите; популяризирана е областта в национален и международен план като дестинация за туризъм и развитие на бизнес.

**7. ОЦЕНКА НА ЕФЕКТИВНОСТТА И ЕФИКАСНОСТТА НА ИЗПОЛЗВАНИТЕ ФИНАНСОВИ ИНСТРУМЕНТИ, ВКЛЮЧИТЕЛНО НА ЕС, И НА УСВОЕНИТЕ РЕСУРСИ ЗА ИЗПЪЛНЕНИЕ НА ЦЕЛИТЕ И ПРИОРИТЕТИТЕ ОСР НА ОБЛАСТ ЛОВЕЧ ЗА ПЕРИОДА 2007-2013 Г.**

Важен показател за ефикасност по отношение на изпълнението на ОСР е „броят на разработените и реализирани проекти от Областната администрация, финансирани от ОП“. Очевидни са затрудненията на областните администрации по отношение разработването и управлението на проекти. Причините за тези затруднения се крият както в липсата на специалисти в ограничения щат на администрациите, така и в недостатъчното средства за осигуряване на финансирането на извършените разходи по проектите до тяхната реимбурсация. Вижда се също така, че ако броят на областните администрации представлява близо 5% от броя на всички бенефициенти на проекти по ОПАК, които са общо 568 бр. и броят на проектите, реализирани от същите администрации е 4% от всички проекти, то размерът на средствата по бюджетите на проектите на областните администрации е едва 2% от общо усвоените средства по програмата, т.е. бюджетите на техните проекти са два пъти по-малки от средните за проектите по тази ОП[[5]](#footnote-5).

 По данни от Института за пазарни изследвания, към 31.01.2014 г. общините в областта са усвоили близо 92 млн. лв. като бенефициенти по ОП на ЕС. В съотношение с местното население това е близо два пъти по-висок темп на усвояване спрямо средния за страната. Най-добре се представят общините Ябланица и Троян, а най-слабо усвояване се наблюдава в Априлци и Угърчин[[6]](#footnote-6).

 Друг показател за ефикасност е „размерът на изплатените суми по ОП на човек от населението“, по който област Ловеч е на пето място в страната. Като основни показатели за ефикасността на използваните ресурси за постигане на целите на ОСР могат да се приемат и „брой проекти на 1000 жители“, „брой бенефициенти на 1000 жители“, както и „процент на изплатените средства, спрямо общите бюджети на проектите“. Най-много проекти на 1000 души от населението са били реализирани в общините Априлци и Летница – съответно 18 и 15 бр., а най-малко в Ябланица – 3 бр. Община Априлци води и по брой на бенефициенти на 1000 души от населението – 6 бр., а най-малко те са били в общините Тетевен и Угърчин – по 1 бр. Общините Априлци и Луковит имат най-много изплатени средства по проекти на 1 жител, а Угърчин – най-малко.

**8. ОЦЕНКА НА ОРГАНИЗАЦИЯТА И КООРДИНАЦИЯТА НА КОМПЕТЕНТНИТЕ ОРГАНИ И ЕФЕКТИВНОСТТА НА РАБОТА НА АДМИНИСТРАТИВНИТЕ СТРУКТУРИ В ПРОЦЕСА НА РАЗРАБОТВАНЕ, ИЗПЪЛНЕНИЕ, НАБЛЮДЕНИЕ И ОЦЕНКА НА ОСР НА ОБЛАСТ ЛОВЕЧ ЗА ПЕРИОДА 2007-2013 г., ВКЛЮЧИТЕЛНО ПО ОТНОШЕНИЕ ПРИЛАГАНЕТО НА ПРИНЦИПА НА ПАРТНЬОРСТВО И ОСИГУРЯВАНЕ НА ИНФОРМАЦИЯ И ПУБЛИЧНОСТ ЗА ИЗПЪЛНЕНИЕТО НА ОСР НА ОБЛАСТ ЛОВЕЧ - 2007-2013 Г.**

Степента на развитие на партньорство и взаимодействие се оценява посредством три констатации за: участие на заинтересованите страни в процеса на формулиране на политики – разработване на ОСР и други стратегически документи; включване на общността в изпълнение на целите за развитие – мониторинг и оценка на ОСР; териториално сътрудничество – форми на ПЧП.

По отношение на трите посочени направления оценката на дейността на областна администрация Ловеч е много добра. Работи се за привличане на заинтересованите страни на всеки етап от стратегическия планов процес чрез различни форми на включване: нарочни пресконференции, публични представяния и обсъждания, срещи разговори, директни анкетни допитвания публикации в сайта и в пресата и т.н. По отношение на териториалното сътрудничество, освен че непрекъснато се насърчава взаимодействието между общините на територията на област Ловеч, се търсят механизми за взаимодействие и сътрудничество между тях и тези извън областта.

Като цяло областна администрация Ловеч се отличава с *висока степен на прозрачност и иновативност по отношение въвличането на заинтересованите страни в процесите по реализиране на областната политика.* Извършват се допитвания до различни заинтересовани страни с оглед диагностика на техните потребности, които в последствие да бъдат отразени в стратегически планови и програмни документи.

**9. ИЗВОДИ И ПРЕПОРЪКИ**

Общото впечатление е, че изпълнението на ОСР на област Ловеч 2007–2013 е частично, като се има предвид, че някои от характеризиращите ги показатели са подобрили своите стойности, а други са ги влошили. Факт е, че въпреки високата активност по отношение на реализацията на проекти, по отделните мерки не е постигнато трайно положително въздействие върху развитието на територията и не е постигната желаната визия на областта. Не е постигната националната цел за вътрешна кохезия между районите и областите. За периода 2004–2013 г. област Ловеч е с най-бавен темп на нарастване на средногодишния доход на лице от домакинството. Ако продължи тенденцията още повече ще се задълбочат регионалните и областни различия.

Въпреки регистрираните усилия от страна на ОА Ловеч, не е намерена оптимална работеща форма за активно включване на заинтересованите страни в процесите по планиране на областното развитие. НПО, бизнес и браншови организации участват слабо в процеса. Областната и общински администрации са основната движеща сила на регионалното развитие.

Като основна слабост на оценявания документ и насока за бъдеща работа е необходимостта от формулирането на подходящи индикатори (количествено и качествено определени). За успешното извършване на мониторинг и оценка на ОСР е необходимо целите да са количествено изразени и индикаторите да са предварително определени, да имат стойности начални и крайни, да са ясни, точно измерими, достижими, обективни и конкретни. Несъвършенствата на индикаторите в ОСР 2007-2013 г. е необходимо да бъдат отстранени в ОСР на област Ловеч за периода 2014–2020 г.

Конкретни препоръки, които е важно да бъдат съблюдавани в процеса по стратегическо планиране на регионалното развитие в програмен период 2014-2020 са:

* интегриране на процесите по наблюдение и оценка с тези, определени за ОП, съфинансирани от ЕС;
* определяне на възможните източници за финансиране на определените мерки, които допринасят за осъществяване на политиката за регионално развитие на областта;
* изготвяне на реалистична оценка за необходимите финансови ресурси за целите на регионално развитие на област Ловеч;
* укрепване на аналитичния капацитет на областно ниво за идентифициране на проблемите и тяхното адресиране чрез съответните финансови инструменти;
* определяне на конкретни индикатори за наблюдение и оценка на ОСР 2014-2020 г. с ясно определени базови и целеви стойности. Предвид изводите от ПО следва да бъдат определени реалистични цели, свързани с достигане до 2020 г. на средните нива на показателите на Област Ловеч;
* прилагане на принципа за партньорство и осигуряване на публичност на мерките за регионално развитие;
* извършване на по-задълбочен анализ на глобалните въпросите за опазване на околната среда на регионално ниво с актуални данни, които да отразяват реалното състояние, както и включване на адаптивни приоритети и мерки за превенция и смекчаващи мерки с оглед неизбежните влияния на климатичните промени (вкл. дейности по предотвратяване на отрицателни ефекти от климатичните промени);
* набелязване на мерки за борба с почвената ерозия чрез прилагане на адекватни политики и мерки за устойчиво управление на земите и за поетапното осигуряване на пречистване на отпадъчните води от всички населени места, включително по-малките села. За целта могат да се разгледат и съоръжения от децентрализиран характер.

При изпълнението на ОСР на област Ловеч за периода 2014-2020 г. следва да се съблюдават ключовите предизвикателства пред развитието на областта и СЗР, произтичащи от въздействието на глобализацията, демографията, изменението на климата и енергийната зависимост.

1. ЗРР, обн. ДВ бр. 50 от 30.05.2008 г., в сила от 31.08.2008 г. [↑](#footnote-ref-1)
2. ППЗРР, обн. ДВ бр. 80 от 12.09.2008 г., в сила 31.08.2008 г. [↑](#footnote-ref-2)
3. АДИ на ОСР на област Ловеч за периода 2010 – 2013 г., Л., 2010, с. 96. [↑](#footnote-ref-3)
4. Виж Доклад Междинна оценка на Областна стратегия за развитие на област Ловеч, 2010, с. 37-39. [↑](#footnote-ref-4)
5. По данни от ИСУН. [↑](#footnote-ref-5)
6. Виж http://www.regionalprofiles.bg/bg/regions/lovech/ [↑](#footnote-ref-6)